CELEX: C2007/140/69
Language: mt
Date: 2007-06-23 00:00:00
Title: Kawża T-156/07: Rikors ippreżentat fid- 9 ta' Mejju 2007 — Spanja vs Il-Kummissjoni

23.6.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 140/42
            
         Rikors ippreżentat fid-9 ta' Mejju 2007 — Spanja vs Il-Kummissjoni
   (Kawża T-156/07)
   (2007/C 140/69)
   Lingwa tal-kawża: L-Ispanjol
   Partijiet
   
      Rikorrent: Ir-Renju ta' Spanja (rappreżentant: F. Diéz Moreno)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrent
   
               —
            
            
               tannulla l-avviż tal-kompetizzjoni EPSO/AD/94/07, ippubblikat mill-Uffiċċju tar-Reklutaġġ ta' l-Impjegati ta' l-Unjoni Ewropeja (EPSO) fil-ĠUUE C 45 A, fit-28 ta' Frar 2007;
            
         
               —
            
            
               tordna lill-Kummissjoni tippubblika l-avviżi kollha tal-kompetizzjonijiet sabiex tassenja karigi fis-servizz pubbliku fil-Ġurnal Uffiċċjali fil-lingwi kollha;
            
         
               —
            
            
               tordna lill-konvenuta tbati l-ispejjeż.
            
         Motivi u argumenti prinċipali
   Ir-rikors preżenti ġie mressaq kontra l-avviż tal-kompetizzjoni EPSO/AD/94/07, ippubblikat mill-Uffiċċju Ewropew għas-Selezzjoni tal-Persunal (EPSO) fil-ĠUUE C 45 A, fit-28 ta' Frar 2007, billi l-imsemmi avviż kien ippubblikat biss fil-verżjonijiet tal-ĠUUE tal-lingwa Ingliża, Franċiża u Ġermaniża.
   Ir-rikorrent jikkunsidra li, billi għamlet hekk, il-konvenuta kisret ir-Regolament tal-Kunsill Nru 1 tal-15 ta' April 1958, li jistabbilixxi l-lingwi li għandhom jintużaw mill-Komunità Ekonomika Ewropea, kif ukoll ir-Regolament Nru 259 tad-29 ta' Frar 1968 li jirregola r-Regolamenti tal-Persunal ta' l-Unjoni Ewropea. Fl-istess waqt, hemm ksur tal-prinċipji ta' l-ugwaljanza u ta' non diskriminazzjoni bejn iċ-ċittadini Ewropej, ta' proporzjonalità u ta' ċertezza legali, rikonoxxuti mit-Trattat KE u minn ġurisprudenza stabbilita tal-Qorti tal-Ġustizzja.
   Fir-rigward, b'mod konkret, tal-prinċipju ta' ċertezza legali, għandu jiġi nnutat li r-Regolamenti tal-Persunal ta' l-Unjoni Ewropea, fl-Anness III tagħhom, jipprovdu għal pubblikazzjoni ta' avviżi għal kompetizzjonijiet fil-Ġurnal Uffiċjali ta' l-Unjoni Ewropea. Madankollu, skond l-Artikolu 5 tar-Regolament tal-Kunsill Nru 1/58, tali Ġurnal Uffiċjali għandu jiġi ppubblikat fit-tlieta u għoxrin lingwa uffiċjali. Madankollu, l-avviż imsemmi ġie ppubblikat biss fi tliet lingwi uffiċjali.
   Fl-aħħar nett, huwa allegat li hemm vjolazzjoni tal-kompetenza esklużiva tal-Kunsill li jemenda, unanimament, is-sistema lingwistika Komunitarja.